Document ID: 32014R0221

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 221/2014 ΤΗΣ ΕΠΙΤΡΟΠΉΣ
της 7ης Μαρτίου 2014
για την τροποποίηση του κανονισμού (ΕΚ) αριθ. 288/2009 όσον αφορά τον καθορισμό της ενδεικτικής κατανομής της ενίσχυσης στο πλαίσιο του σχεδίου προώθησης της κατανάλωσης οπωροκηπευτικών στα σχολεία
H ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (1), και ιδίως το άρθρο 5 παράγραφος 2,
Εκτιμώντας τα ακόλουθα:
(1)
Το άρθρο 5 του κανονισμού (ΕΕ) αριθ. 1370/2013 καθορίζει το συνολικό ποσό της ενωσιακής ενίσχυσης για την παροχή οπωροκηπευτικών, μεταποιημένων οπωροκηπευτικών και προϊόντων μπανάνας στα παιδιά, όπως αναφέρεται στο άρθρο 23 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (2) (εφεξής «σχέδιο προώθησης οπωροκηπευτικών στα σχολεία»). Επιπλέον, το άρθρο 5 του κανονισμού (ΕΕ) αριθ. 1370/2013 καθορίζει τα ανώτατα ποσοστά συγχρηματοδότησης και ένα ελάχιστο ποσό της εν λόγω ενίσχυσης ανά κράτος μέλος.
(2)
Η Επιτροπή θα πρέπει να καθορίσει την ενδεικτική κατανομή των ενισχύσεων για το σχέδιο προώθησης της κατανάλωσης οπωροκηπευτικών στα σχολεία σε κάθε κράτος μέλος, με βάση τα κριτήρια που αναφέρονται στο άρθρο 23 παράγραφος 5 του κανονισμού (ΕΕ) αριθ. 1308/2013. Η Επιτροπή θα πρέπει επιπλέον να αξιολογεί περιοδικά κατά πόσον η ενδεικτική κατανομή εξακολουθεί να ευθυγραμμίζεται με τα εν λόγω κριτήρια.
(3)
Στο παράρτημα II του κανονισμού (ΕΚ) αριθ. 288/2009 της Επιτροπής (3) καθορίζεται το ποσό της ενδεικτικής κατανομής της ενωσιακής ενίσχυσης ανά κράτος μέλος βάσει του συνολικού προϋπολογισμού της Ένωσης ύψους 90 εκατ. ευρώ. Δεδομένου ότι ο κανονισμός (ΕΕ) αριθ. 1370/2013 αυξάνει τον συνολικό προϋπολογισμό του σχεδίου προώθησης οπωροκηπευτικών στα σχολεία σε 150 εκατ. ευρώ και καθορίζει νέα ποσοστά συγχρηματοδότησης, θα πρέπει να καθοριστεί νέα ενδεικτική κατανομή.
(4)
Η νέα ενδεικτική κατανομή θα πρέπει επίσης να λαμβάνει υπόψη τα κριτήρια που αναφέρονται στο άρθρο 23 παράγραφος 5 του κανονισμού (ΕΕ) αριθ. 1308/2013 με βάση τα τελευταία διαθέσιμα στοιχεία από το 2012 σχετικά με την αναλογία των παιδιών ηλικίας έξι έως δέκα ετών επί του πληθυσμού των περιφερειών των κρατών μελών.
(5)
Επομένως, ο κανονισμός (ΕΚ) αριθ. 288/2009 θα πρέπει να τροποποιηθεί αναλόγως. Προκειμένου να ληφθεί υπόψη η περιοδικότητα του σχολικού έτους, η νέα ενδεικτική κατανομή θα πρέπει, ως εκ τούτου, να εφαρμόζεται από την 1η Αυγούστου 2014.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποίηση του κανονισμού (ΕΚ) αριθ. 288/2009
Το παράρτημα II αντικαθίσταται από το κείμενο του παραρτήματος του παρόντος κανονισμού.
Άρθρο 2
Έναρξη ισχύος και εφαρμογή
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2014.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Μαρτίου 2014.

Labels: 17
19
5
3
12
15